钦定古今图书集成/明伦汇编/官常典/第318卷 > 徐学谟
## 钦定古今图书集成/明伦汇编/官常典/第318卷 > 徐学谟

按《明外史》本传：“学谟，字叔明，嘉定人。初名学诗。举嘉
靖二十九年进士，授兵部主事。时刑部郎中徐学诗
坐论严嵩获罪，学谟以同姓名，虑及祸，遂改名董。筑
都城外七堡，以事罪仇鸾，从吏，鸾嗛之，工竣，抑不叙。
明年，改吏部，管内阁制敕。母忧去，补礼部，历郎中。时
世宗斋居西宫，礼官祗供祀事，多以不称旨蒙谴，独”
学谟作奏，典雅捷给，尚书吴山深倚之。会吏部侍郎
冯天驭以疾失陪祀，学谟欲奏闻，而尚书吴鹏复与
山有隙，遂出学谟为荆州知府。岁大水，学谟乘城七
昼夜，遣吏卒操舟拯救。增筑溃堤，自枝江至监利，凡
七百馀里。兴山、高鸡砦界连三府，贼凭险出没。学谟
言于巡按御史唐继禄，发旁县兵击破之，复以计禽
其魁，贼悉平。景恭王之国。德安恃帝宠，请膏腴地益
封，下抚按勘给。于是旁郡沙洲河渚及民间涂荡，皆
规夺之。荆州城北有镇曰“沙市”，当巴、蜀空道，商民毕
辏。初不在所奏，中，王府人利之，窜入籍内，遣中官来
征地。租入，情骇惧，少年劲悍者至欲揭竿为难，学谟
亟下令禁之。俄使者至，左右露刃环立，学谟亦盛驺
从往见，竟坐语不及沙市。学谟度不可仓卒争。有巡
检与使者同里，俾言太守强直，沙市必不可夺。使者
少沮。明日，学谟置酒仲宣楼，从容言：“沙市固王土，天
子不即赐王，而令有司勘给，则有司事也。祖制，亲藩
不许侵民业，即有请，亦闲田遗之，未有籍民居以肥
王国者。夫荆州独倚沙市，无沙市是无荆州矣。”因微
及窜奏事使者不能夺，乃许输租五百金，间道走白
巡抚方廉。时景府人讹言帝寝疾行，且召王廉颇、尤
学谟。已诇，知其诈，乃大惭，仍判与租二千金。学谟还
荆，老稚欢呼，称沙市为徐市。后王背约，复遣人征户
籍，学谟不从，且报《书》曰：“德安非天府，安用民数？”王大
怒，奏学谟抗藐。有旨下抚按逮问。学谟赴武昌对簿，
民遮道恸哭，罢市者数日。御史唐继禄力白其诬，乃
诏改调。隆庆元年起知南阳。明年进湖广副使。侍郎
洪朝选即讯辽王宪㸅，学谟，独明王不反，与同事施
笃臣议不合，御史雷稽古以风闻，劾罢之。巡抚汪道
昆等言所劾非实，乃得白。万历四年，由湖广左布政
使迁右副都御史，抚治郧阳。学谟仕楚久，大学士张
居正以沙市事德之。六年召为刑部右侍郎。八年转
左，拜礼部尚书。自弘治后，礼部长贰非翰林不授。嘉
靖初，席书以言《大礼》由他曹特迁，言路犹交章论劾。
近代惟万士和不由翰林，然亦先历礼部侍郎，无径
拜尚书者。至是以居正故，廷臣莫敢言。学谟既通敏，
又曾为礼曹郎，明习掌故。自以外寮蒙特用，益尽心
职业。酌定《宗藩事例》，题革衍圣公女乐，请恤把汉那
吉皆持大体，人亦翕然称之。居正卒，学谟虑见攻，急
与申时行缔姻。及奉命择寿宫，学谟荐南京刑部尚
书陈道基、通政参议梁子琦、佥事胡宥善。形家言，三
人议不合，已从道基议，卜吉大峪山。子琦耻其言不
用，上疏极论：“学谟为荆州时，与居正深相结，躐跻巡
抚。居正父死，衣素服为经纪丧事，今复缔姻辅臣，附
势党比，蔑朝廷大典。”时行等疏辩，诏夺子琦俸。俄以
卜吉成，加太子少保。给事中邹元标复论劾，遂令致
仕。家居十年卒。